## Pravilnik o postupku homologacije motora s kompresijskim paljenjem i motora na plin namijenjenih za uporabu u vozilima, te vozila opremljenih takvim motorima s obzirom na smanjenje emisije plinovitih onečišćivača i onečišćujućih čestica iz motora TPV 141 (izdanje 02)

### NN 31/2013 (13.3.2013.), Pravilnik o postupku homologacije motora s kompresijskim paljenjem i motora na plin namijenjenih za uporabu u vozilima, te vozila opremljenih takvim motorima s obzirom na smanjenje emisije plinovitih onečišćivača i onečišćujućih čestica iz motora TPV 141 (izdanje 02)

31 13.03.2013 Pravilnik o postupku homologacije motora s kompresijskim paljenjem i motora na plin namijenjenih za uporabu u vozilima, te vozila opremljenih takvim motorima s obzirom na smanjenje emisije plinovitih onečišćivača i onečišćujućih čestica iz motora TPV 141 (izdanje 02)

DRŽAVNI ZAVOD ZA MJERITELJSTVO

554

Na temelju članka 275. stavak 3. Zakona o sigurnosti prometa na cestama (»Narodne novine« broj 67/08, 48/10 i 74/11) ravnatelj Državnog zavoda za mjeriteljstvo donosi

PRAVILNIK

O POSTUPKU HOMOLOGACIJE MOTORA S KOMPRESIJSKIM PALJENJEM I MOTORA NA PLIN NAMIJENJENIH ZA UPORABU U VOZILIMA, TE VOZILA OPREMLJENIH TAKVIM MOTORIMA S OBZIROM NA SMANJENJE EMISIJE PLINOVITIH ONEČIŠĆIVAČA I ONEČIŠĆUJUĆIH ČESTICA IZ MOTORA TPV 141 (IZDANJE 02)

Članak 1.

Ovim se Pravilnikom utvrđuje okvir za provedbu sljedećih uredbi Europske unije:

– Uredbe (EZ) br. 595/2009 Europskog parlamenta i Vijeća od 18. lipnja 2009. o homologaciji motornih vozila i motora s obzirom na emisije iz teških vozila (Euro VI) i o pristupu informacijama za popravak i održavanje vozila i izmjenama Uredbe (EZ) br. 715/2007 i Direktive 2007/46/EZ i ukidanju 80/1269/EZ, 2005/55/EZ i 2005/78/EZ

– Uredbe Komisije (EU) br. 582/2011 od 25. svibnja 2011. o provedbi i izmjenama Uredbe (EZ) br. 595/2009 Europskog parlamenta i Vijeća o emisijama iz teških vozila (Euro VI) i izmjenama priloga I. i III. Direktive 2007/46/EZ Europskog parlamenta i Vijeća

u dijelu koji se odnosi na homologaciju motornih vozila i motora s obzirom na emisije iz teških vozila (Euro VI), pristup informacijama za popravak i održavanje vozila i ukidanje Direktiva 80/1269/EZ, 2005/55/EZ i 2005/78/EZ

Članak 2.

Tijelo nadležno za homologaciju vozila s obzirom na emisije iz teških vozila (Euro VI), pristup informacijama za popravak i održavanje vozila u smislu odredaba ovoga Pravilnika je Državni zavod za mjeriteljstvo (u daljnjemu tekstu: Zavod).

Članak 3.

Poslove ispitivanja u postupku homologacije vozila s obzirom na emisije iz teških vozila (Euro VI), pristup informacijama za popravak i održavanje vozila može obavljati pravna ili fizička osoba koja ispunjava uvjete za ovlašćivanje tehničke službe propisane Pravilnikom o homologaciji tipa motornih vozila na dva ili tri kotača (izdanje 01).

Članak 4.

Pozivanje u ovom Pravilniku na 'homologaciju', od dana pristupanja Republike Hrvatske u članstvo Europske unije, smatrat će se pozivanjem na 'EU homologaciju'.

Članak 5.

Od 31. prosinca 2013. prestaju važiti:

– Pravilnik o tehničkim zahtjevima i postupku homologacije s obzirom na određivanje snage motora motornih vozila TPV 140 (izdanje 00) (»Narodne novine« br. 100/08.) i

– Pravilnik o postupku homologacije motora s kompresijskim paljenjem i motora na plin namijenjenih za uporabu u vozilima, te vozila opremljenih takvim motorima s obzirom na smanjenje emisije plinovitih onečišćivača i onečišćujućih čestica iz motora TPV 141 (izdanje 01) (»Narodne novine« br. 10/10, 58/11 i 74/11) osim njegove odredbe iz članka 10. i njegove odredbe iz članka 8. stavka 2. točke (c) koja prestaje važiti od dana pristupanja Republike Hrvatske Europskoj uniji.

Upućivanje na pravilnike iz stavka 1. ovoga članka u drugim propisima smatra se upućivanjem na ovaj Pravilnik.

Članak 6.

Homologacija novih tipova vozila i motora, s obzirom na emisije iz ispušnog sustava, dodijelit će se ako zadovoljavaju Euro VI granične vrijedosti emisija u skladu s Prilogom I. Uredbe EZ br. 595/2009, a odbiti ako ne zadovoljavaju.

Članak 7.

Ovaj Pravilnik stupa na snagu osmog dana od dana objave u »Narodnim novinama«, osim odredbi članka 6. ovoga Pravilnika koje stupaju na snagu od dana pristupanja Republike Hrvatske Europskoj uniji.

Klasa: 011-02/12-02/03

Urbroj: 558-04-01/1-13-7

Zagreb, 4. ožujka 2013.

Ravnatelj
Ismar Avdagić, dipl. iur., v. r.

Pravilnik, NN 31/2013-554